VIIKON KIRJE

26Katsokaa taivaan lintuja: eivät ne kylvä, eivät ne leikkaa eivätkä kokoa varastoon, ja silti teidän taivaallinen Isänne ruokkii ne. […] 27Kuka teistä voi murehtimalla lisätä elämänsä pituutta kyynäränkään vertaa? […] 31»Älkää siis murehtiko […] 33Etsikää ennen kaikkea Jumalan valtakuntaa ja hänen vanhurskasta tahtoaan, niin teille annetaan kaikki tämäkin. 34Älkää siis huolehtiko huomispäivästä, se pitää kyllä itsestään huolen. Kullekin päivälle riittävät sen omat murheet. (Matt. 6:26a, 27, 31a, 33-34)

Kirkkoherran vaalien myötä Kittilän seurakuntalaiset ja sen työyhteisö ovat uuden aamunkoiton äärellä. Kittilän kirkkoneuvoston sekä -valtuuston jäsenet – kuten kaikki seurakuntalaisetkin – ovat olleet siirtymävaiheessa vanhasta uuteen jo muissakin asioissa menneen vuoden aikoina, kuin vain tulevan kirkkoherran valinnan äärellä. Siirtymiä vanhasta uuteen edustaa esimerkiksi viime vuoden puolella pidetyt seurakuntavaalit, jossa valittiin uudet luottamushenkilöt vaikuttamaan seurakunnan asioihin. Lisäksi on tehty (mahdollisesti kivuliaaltakin tuntuva) päätös siitä, että pitkiä seurakuntaperinteitä haalinut vanha pappila tullaan purkamaan ja tilalle rakennetaan moderni hirsirakennus palvelemaan seurakuntalaisia tulevaisuudessa. Jotkut siirtymävaiheet menneisyydestä tulevaan voivat olla kivuliaita – kasvamiseen kuuluu osaksi myös kasvukivut – mutta on niissä paljon positiivistakin. Muuttuvan ja välillä huolestuttavan maailman menon keskellä Jeesuksella oli väkevää viisautta rohkaista seuraajiaan ajattelemaan hetkessä elämisen tärkeyttä ja tulevaisuuteen sekä Jumalan huolenpitoon luottaen: sekä hyvinä, että vaikeina aikoina Hän on luvannut olla meidän kanssamme. Menneisyydestä on tärkeää oppia, välillä on hyvä katsoa eteenpäin tulevaisuuteen, muttei kumpaakaan niin paljoa, että se menisi käsillä olevan hetken ylitse. Sillä käsillä oleva hetki on lahja, Jumalan lahja, osaammeko olla Jeesuksen viittaamassa pyhässä huolettomuudessa vaikka kantaisimmekin joistakin asioista huolta?

Muutos voi olla pelottavaa, mutta tiedättekö, mikä voi olla sitäkin pelottavampaa? Antamalla pelolle vallan estää itsensä kasvamasta, kehittymisestä ja etenemisestä.

Näin on sanonut amerikkalainen kirjailija Mandy Hale muutokseen suhtautumisesta.

Kuten sanottu, Kittilän seurakunta on uuden edessä – eräs aikakausi päättyy ja uusi on alkamassa. Kirkkoherranvaalit lähestyvät, kumpi hakijoista tulee olemaan hän, kenet seurakuntalaiset äänestävät paimentaa Kittilän seurakuntaa seuraavan aikakauden – auttaa kasvamaan, kehittymään ja etenemään kristillisten raamien puitteissa: lisätä seurakuntalaisia tavoittelevia tapahtumia ja palveluita, kuuntelemaan seurakuntalaisten toiveita ja huolia, auttaa ottamaan yhteistä askelta kohti valoisampaa huomista. Ja valoisampi huominen tulee väistämättä olemaan, sillä Jumalan sana on elävä ja Jumala luo uutta joka päivä. Ajattelen, että Kittilän seurakunnalla on mielenkiintoiset ajat käsillä ja eräänlaiset ratkaisunhetket lähestyvät – kirkkoherran vaalit järjestetään 18.6. ja ennakkoäänestys sitä ennen. Toivon, että löydät tiesi vaaliuurnille. Mikä ikinä onkaan vaalien tulos, niin toivon, että Jeesuksen vuorisaarnan sanat Jumalan huolenpidosta löytävät paikkansa jokaisen seurakuntalaisen, juuri sinun, sydämestä sillä: kuka meistä voi murehtimalla lisätä elämänsä pituutta kyynäränkään verran – älkää siis murehtiko huomispäivästä, se pitää kyllä itsestään huolen.

Kolmiyhteisen Jumalan siunausta sinulle toivoen ja lämpimin tuntein tulevaa Kittilän matkaa odottaen – toivottavasti tapaamme tuolloin,

Asko Nuorkivi

Kittilän seurakunnan kirkkoherravaalien ehdokas